‘ একযাত্রায় দুই ফল’ বলে যে বাংলা প্রবাদটি চালু আছে, নির্বাচন কমিশন সেটাই ফের দেখাল খুলনা ও গাজীপুরে। তারা একই দিন নির্বাচনের তফসিল ঘোষণা করল, প্রার্থীরা প্রচারকাজ চালালেন, কিন্তু দুই সিটিতে একসঙ্গে নির্বাচনটি করতে পারল না। গাজীপুরে নির্ধারিত দিনে নির্বাচন না হওয়ার জন্য ইসি আদালতের দোহাই দিলেও নিজের দায় এড়াতে পারে না। আপিল বিভাগ যেদিন নির্বাচনের ওপর থেকে নিষেধাজ্ঞা তুলে নিল, তার আগের দিন প্রধান নির্বাচন কমিশনার দেশবাসীকে জানিয়ে দিলেন, ১৫ মে গাজীপুরে নির্বাচন করা সম্ভব নয়। এখন নতুন তারিখ হবে। প্রার্থীদের নতুন করে প্রচারে নামতে হবে। কিন্তু মাঝখানে গাজীপুরের মানুষের যে ক্ষতিটা হয়ে গেল, তা পূরণ করবে কে? দায়িত্বশীল ব্যক্তিদের দায়িত্বহীনতার কারণে আমাদের জাতীয় জীবনে অনেক অপূরণীয় ক্ষতি হয়েছে, হচ্ছে। কিন্তু রাষ্ট্রের ও জনগণের চালকেরা বরাবরই একে রবীন্দ্রনাথের ‘সামান্য ক্ষতি’ কবিতার রাজমহীয়সীর মতো বলেন, ‘ও এমন কিছু না।’ মাননীয় আদালত হাত কাটা পড়া রাজীবের জন্য এক কোটি টাকা ক্ষতিপূরণ দিতে বলেছেন বাসের মালিককে। কিন্তু এ বি এম আজহারুল ইসলাম নামের এক ভদ্রলোক গাজীপুরবাসীর যে ক্ষতি করলেন, সেটি পূরণ করতেও কি আমরা আদালতের কাছে আরেকটি আদেশ আশা করতে পারি না?